钦定古今图书集成/历象汇编/庶征典/第035卷 > 汉
## 钦定古今图书集成/历象汇编/庶征典/第035卷 > 汉

### 高帝元年十月五星聚于东井

按《汉书高祖本纪》云云，　按《天文志》，汉元年十月，五
星聚于东井，以历推之，从岁星也。此高皇帝受命之
符也。故客谓张耳曰：“东井，秦地。汉王入秦，五星从岁
星聚，当以义取天下。秦王子婴降于枳道，汉王以属
吏宝器妇女亡所取，闭宫封门，还军次于霸上，以候
诸侯。与秦民约法三章，民亡不归心者，可谓能行义
矣，天之所予也。”五年遂定天下，即帝位。此明岁星之
崇义，东井为秦之地，明效也。

“三年秋，太白过期，辰星出四孟，有星孛于大角。”
按《汉书高祖本纪》，不载。　按《天文志》，“三年秋，太白出
西方，有光几中，乍北，年南，过期乃入。辰星出四孟。”是
时项王为楚王，而汉已定三秦，与相距荥阳。太白出
西方，有光几中，是秦地战将胜，而汉国将兴也。辰星
出四孟，易王之表也。后二年，汉灭楚。　按《五行志》，“七
月，有星孛于大角，旬馀乃入。”刘向以为，是时项羽为
楚王，伯诸侯，而汉已定三秦，与羽相距荥阳，天下归
心于汉，楚将灭，故彗除王位也。一曰，项羽坑秦卒，烧

按《汉书高祖本纪》，不载。　按《天文志》：七年，月晕围参
毕七重。占曰：“毕昴间天街也，街北胡也，街南中国也。
昴为匈奴，参为赵，毕为边兵。”是岁高皇帝自将兵击
匈奴，至平城，为冒顿单于所围，七日迺解。

十二年春，荧惑守心。

按《汉书高祖本纪》。不载　按《天文志》。“十二年春。荧惑
守心。四月。宫车晏驾。”

### 文帝后二年正月天欃夕出西南

按《汉书文帝本纪》，不载。　按《天文志》：后二年正月壬
寅，天欃夕出西南。占曰：“为兵丧乱。”其六年十一月，匈
奴入上郡、云中，汉起三军以卫京师。

后六年四月，水木火三合于东井，八月天狗下梁壄
按《汉书文帝本纪》不载。　按《天文志》：后六年四月乙
巳，水木火三合于东井。占曰：“外内有兵与丧，改立王
公。”东井秦也。八月天狗下梁壄，是岁诛反者周殷长
安市。其七年六月，文帝崩。

后七年十一月，土水合于危。七月，火勾己于毕、昴。九
月，有星孛于西方。

按《汉书文帝本纪》，不载。　按《天文志》：后七年十一月
戊戌，土水合于危。占曰：“为雍沮，所当之国，不可举事
用兵，必受其殃。一曰：将覆军。危，齐也。”其七月火东行，
行毕阳，环毕东北出而西逆行至昴即南，迺东行。占
曰：“为丧死寇乱。”毕昴赵也。　按《五行志》，文帝后七年
九月，有星孛于西方，其本直尾箕，末指虚危，长丈馀，
及天汉，十六日不见。刘向以为尾，宋地，今楚彭城也。
箕为燕，又为吴、越。齐，宿在汉中，负海之国，水泽地也。
是时景帝新立，信用晁错，将诛正诸侯王，其象先见。
后三年，吴、楚、四齐与赵七国举兵反，皆诛灭云。

### 景帝元年正月金水合于婺女七月金木水三合于张

按《汉书景帝本纪》，不载。　按《天文志》：元年正月癸酉，
金水合于婺女。占曰：“为变谋，为兵忧。婺女，粤也，又为
齐。”其七月乙丑，金木水三合于张。占曰：“外内有兵与
丧，改立王公。”张，周地，今之河南也，又为楚。

二年十月，火、水晨出东方。十二月，合于斗，有星孛于
西南。八月，彗出东北，《火》、木逆行。

按《史记景帝本纪》：“二年八月，彗星出东北，荧惑逆行
守北辰，月出北辰间，岁星逆行天庭中。”

按《汉书景帝本纪》：“二年冬十有二月，有星孛于西南。”

按：《天文志》“二年七月。”〈按：汉初仍秦旧。以十月为岁首。今玩本文。既云“七月” 而下。〉文。又云：“其十二月，水火合于斗。”又云：“其三月，立六皇子为王。”夫以十月为岁首，则当先十二月，次三月，次及七月，不当先七月而后及十二月三月也。“七”字或“十”字之讹。今姑仍旧。而《纲则》书：“十月

与水晨出东方，因守斗。”占曰：“其国绝祀。”至其十二月，
水火合于斗。《占》曰：“为淬，不可举事，用兵必受其殃。”一
曰：“为北军用兵，举事大败。斗吴也”，又为“粤。”是岁，彗星
出西南。其三月，立六皇子为王，王淮阳、汝南、河间、临
江、长沙、广川。其三年，吴、楚、胶西、胶东、淄川、济南、赵七
国反。吴、楚兵先至，攻梁。胶西、胶东、淄川三国攻围齐。
汉遣大将军周亚夫等戍止河南，以候吴、楚之敝，遂
败之。吴王亡走粤，粤攻而杀之。平阳侯败三国之师
于齐，咸伏其辜。齐王自杀。汉兵以水攻赵城，城坏，王
自杀。六月，立皇子二人、楚元王子一人为王，王胶西、
中山。楚徙济北为淄川王，淮阳为鲁王，汝南为江都
王。七月，兵罢。

三年，天狗下，填星守奎、娄。

按《汉书景帝本纪》，不载。　按《天文志》：三年，天狗下，占
为破军杀将。狗又守御类也。天狗所降，以戒守御。吴
楚攻梁，梁坚城守，遂伏尸流血。其下填星在娄，几入，
还居奎。奎，鲁也。占曰：“其国得地，为得填。”是岁鲁为国。
四年，火入井、鬼。

按《汉书景帝本纪》，不载。　按《天文志》，四年七月癸未，
火入东井，行阴。又以九月己未入舆鬼，戊寅出。占曰：
“为诛罚，又为火灾。”后二年有栗氏事。其后未央东阙
灾。

中元年，填星入东井。

三年正月，金木合于觜觿。三月，彗星见西北。五月，金
木合于东井。六月，蓬星见。

按《汉书》《景帝本纪》皆不载。　按《天文志》，中元年，填星
常在觜觿参，去居东井。占曰：“亡地不迺，有女忧。”其三
年正月丁亥，金木合于觜觿，为白衣之会。三月丁酉，
彗星夜见西北，色白长丈，在觜觿，且去益小，十五日
不见。占曰：“必有破国乱君，伏死其辜。觜觿梁也。”其五
月甲午，金木俱在东井，戊戌，金去木，留守之二十日，
占曰：“伤成于戉木，为诸侯诛，将行于诸侯也。”其六月
壬戌，蓬星见西南，在房南，去房可二丈，大如二斗器，
色白。癸亥，在心东北，可长丈所；甲子，在尾北，可六丈；
丁卯，在箕北，近汉，稍小，且去时，大如桃，壬申去，凡十
日。《占》曰：“蓬星出，必有乱臣。”房、心间，天子宫也。是时，梁
王欲为汉嗣，使人杀汉争臣袁盎，汉按“诛梁大臣斧
戉用。”梁王恐惧，布车入关，伏斧戉谢罪，然后得免三年，有星孛于西北。

按《汉书景帝本纪》：“三年秋九月，有星孛于西北。
三年冬十一月，金火合于虚。”〈按凡编年例当按年编次推汉书天文志占法

事应各从其类，不可分析。如三年“金木合于觜觿” ，其文义与中元年“填星入东井” 相连属；三年“金火合于虚” ，又与下四年金木合于东井，五年“水火合于参” ，事应相类。而“星孛西北” 一事，则又与前后《天文志》占验不相蒙者，故各照原史编次，不复拘编年常例云。馀仿此。

四年夏四月，金木合于东井。

五年夏四月，水火合于参。

按《汉书》，《景帝本纪》俱不载。　按《天文志》中，三年十一
月庚午夕，金火合于虚，相去一寸。占曰：“为铄，为丧。”虚，
齐也。四年四月丙申，金木合于东井。占曰：“为白衣之
会。井，秦也。”其五年四月乙巳，水火合于参。占曰：“国不
吉。”参，梁也。其六年四月，梁孝王死；五月，城阳王、济阴
王死；六月，成阳公主死。出入三月，天子四衣白临邸
第。

后元年，火金合于鬼北。

按《汉书，景帝本纪》，不载。　按《天文志》：后元年五月壬
午，火金合于舆鬼之东北，不至柳，出舆鬼北可五寸。
占曰：“‘为铄有丧’。舆鬼，秦也。丙戌，地大动，铃铃然，民大
疫死，棺贵，至秋止。”

三年，五星逆行守太微，月贯天庭中。

按：《史记景帝本纪》云云。

### 武帝建元二年春三月有星孛于注张历太微紫宫按汉书武帝本纪不载 按天文志二年三月有星孛于注张历太微紫宫至于天汉春秋星孛于北斗

齐、鲁、晋之君，皆将死乱。今星孛历五宿，其后济东、胶
西、江都王皆坐法削黜自杀，淮阳、衡山谋反而诛。
建元三年四月，有星孛于《天纪》，至织女。秋七月，有星
孛于西北。

按《汉书武帝本纪》，三年秋七月，有星孛于西北。　按
《天文志》，三年四月有星孛于《天纪》至织女。占曰：“织女
有女变。”《天纪》为地震。至四年十月而地动，其后陈皇
后废。

建元四年秋七月，有星孛于东北。

按：《汉书武帝本纪》云云。

《建元六年》，荧惑守舆鬼，有星孛于东方、北方。

按《汉书武帝本纪》，建元六年秋八月，有星孛于东方，
长竟天。　按《天文志》：六年，荧惑守舆鬼。占曰：“为火变，
有丧。”是岁高园有火灾。窦太后崩。　按《五行志》，武帝
建元六年六月，有星孛于北方。刘向以为，明年淮南
王安入朝，与太尉武安侯田蚡有邪谋，而陈皇后骄
恣。其后陈后废而淮南王反诛。八月，长星出于东方，
长终天，三十日去。占曰：“是为蚩尢旗，见则王者征伐
四方。”其后兵诛四夷，连数十年。

### 元光元年客星见于房

按《汉书武帝本纪》，不载。　按《天文志》，元光元年夏六
月，客星见于房。占曰：“为兵起。”其二年十一月，单于将
十万骑入武州，汉遣兵三十馀万以待之。

元光　年，天星尽。
按《汉书武帝本纪》。不载。　按《天文志》。“元光中天星尽。”
上以问候星者，对曰：“星。”者，民劳也。后伐四夷，百
姓劳于兵革。

### 元狩三年春有星孛于东方

按：《汉书武帝本纪》云云。

元狩四年春。有星孛于东北。夏有长星出于西北
按《汉书武帝本纪》云云。　按《五行志》。是时北伐尢甚。

### 元鼎五年太白入天苑

按《汉书武帝本纪》，不载。　按《天文志》：元鼎五年，太白
入于天苑。占曰：“将以马起兵也。”一曰：“马将以军而死
耗。”其后以天马故诛大宛，马大死于军。

元鼎　年，荧惑守南斗。

按《汉书武帝本纪》，不载。　按《天文志》，元鼎中，荧惑守
南斗。占曰：“荧惑所守，为乱贼丧兵。守之久，其国绝祀。”
南斗，越分也。其后越相吕嘉杀其王及太后，汉兵诛
之，灭其国。

### 元封元年有星孛于东井又孛于三台

按《汉书武帝本纪》云云。　按《史记封禅书》，元封元年，
其秋有星茀于东井。后十馀日，有星茀于三能。望气
王朔言，候独见旗星出如瓜，食顷复入焉。有司皆曰：
“陛下建汉家封禅，天其报德星云。”其来年冬，郊雍五
帝，还拜祝祠大一赞享曰：“德星昭衍，厥惟休祥。寿星
仍出，渊耀光明。信星昭见，皇帝敬拜太祝之享。”　按
《汉书五行志》：“其后江充作乱，京师纷然。”此明东井三
台为秦地，效也。

《元封年》，有星孛于河戍。

按《汉书武帝本纪》，不载。　按《天文志》，元封中，星孛于
河戍。占曰：“南戍为越门，北戍为胡门。”其后汉兵击拔
朝鲜，以为乐浪、元菟郡。朝鲜在海中，越之象也。居北
方，胡之域也。

### 太初 年有星孛于招摇

兵击大宛，斩其王。招摇，远夷之分也。

### 后元二年昭帝即位有星孛于东方

按《汉书昭帝本纪》：“后元二年秋七月，有星孛于东方。”

### 昭帝始元 年蓬星出西方入营室太白出东方入咸池东井太微荧惑逆行至奎太白又入昴

按《汉书昭帝本纪》，不载。　按《天文志》：始元中，汉宦者
梁成恢及燕王候星者吴莫如见蓬星出西方天市
东门，行过河鼓，入营室中。恢曰：“蓬星出六十日，不出
三年，下有乱臣，戮死于市。”后太白出西方，下行一舍
复上，行二舍而下去。太白主兵，上复下，将有戮死者。
后太白出东方，入咸池，东下入东井，人臣不忠，有谋
上者。后太白入太微西藩第一星北，出东藩第一星
北，东下去太微者，天庭也。太白行其中，宫门当闭，大
将被甲兵，邪臣伏诛。荧惑在娄，逆行至奎，法曰：“当有
兵。”后太白入昴。莫如曰：“蓬星出西方，当有大臣戮死
者。”太白星入东井太微廷，出东门，汉有死将。后荧惑
出东方，守太白，兵当起，主人不胜。后流星下燕万载
宫，极东去。法曰“国恐有诛。”其后左将军桀、骠骑将军
安与长公主、燕刺王谋作乱，咸伏其辜，兵诛乌桓。

### 元凤四年客星见紫宫

按《汉书昭帝本纪》。不载。　按《天文志》。元凤四年九月，
客星在紫宫中斗枢极间。占曰：“为兵。”其五年六月，发
三辅郡国少年诣北军。

元凤五年，烛星见奎、娄。

按《汉书昭帝本纪》，不载。　按《天文志》，元凤五年，烛星
见奎娄。占曰：“有土功，胡人死，边城和。”其六年正月筑
辽东元菟城，二月度辽将军范明友击乌桓还。

### 元平元年有流星大如月众星皆随西行

按《汉书昭帝本纪》云云。　按《天文志》：元平元年二月
甲申，晨有大星如月，有众星随而西行。大星如月，大
臣之象，众星随之，众皆随从也。天文以东行为顺，西
行为逆，此大臣欲行权以安社稷。占曰：“太白散为天
狗，为卒起。卒起见，祸无时，臣运柄。”

### 宣帝本始元年辰星与参出西方

按《汉书宣帝本纪》。不载。　按《天文志》。本始元年“四月
壬戌，甲夜，辰星与参出西方。”

本始二年，辰星与翼出，荧惑守钩钤。

按《汉书宣帝本纪》，不载。　按《天文志》：本始二年七月
辛亥夕，辰星与翼出，皆为蚤。占曰：“大臣诛。”其后荧惑
守房之钩钤。钩钤，天子之御也。占曰：“不太仆则奉车，
不黜即死也。”房心，天子宫也。房为将相，心为子属也。
其地宋，今楚彭城也。

《本始四》年，月犯辰星于翼，荧惑入舆鬼。

按《汉书宣帝本纪》，不载。　按《天文志》：本始四年七月
甲辰，辰星在翼，月犯之。占曰：“兵起，上卿死，将相也。”是
日荧惑入舆鬼天质。占曰：“大臣有诛者，名曰天贼，在
大人之侧。”

### 地节元年春正月有星孛于西方月食荧惑荧惑入氏六月客星居左右角间及贯索七月入天市

按《汉书宣帝本纪》：“地节元年春正月，有星孛于西方。”

按《天文志》：“地节元年正月戊午乙夜，月食荧惑、荧”

惑在角、亢。占曰：“忧在宫内，非贼而盗也。有内乱，谗臣
在旁。”其辛酉，荧惑入氐中。氐，天子之宫，荧惑入之，有
贼臣。其六月戊戌甲夜，客星又居左右角间，东南指，
长可二尺，色白。《占》曰：“有奸人在宫庭间。”其丙寅，又有
客星见贯索，东北南行，至七月癸酉夜，入天市，芒炎，
东南指，其色白。《占》曰：“有戮卿。”一曰：“有戮王期皆一年”，
远二年。是时楚王延寿谋逆，自杀。四年，故大将军霍
光夫人、显将军霍禹、范明友、奉车霍山及诸昆弟宾
婚为侍中、诸曹、九卿、郡守，皆谋反，咸伏其辜。　按《五
行志》，地节元年正月，有星孛于西方，去太白二丈所。
刘向以为太白为大将，彗孛加之，扫灭象也。明年，大
将军霍光薨，后二年家夷灭。

### 神爵元年六月有星孛于东方

按：《汉书宣帝本纪》云云。

### 黄龙元年客星入紫宫

按《汉书宣帝本纪》，“黄龙元年三月，有星孛于王良阁
道，入紫宫。”　按《天文志》，黄龙元年三月，客星居王良
东北，可九尺，长丈馀，西指出阁道间，至紫宫。其十二
月，宫车晏驾。

### 元帝初元元年客星在南斗

按《汉书元帝本纪》，不载。　按《天文志》，初元元年四月，
客星大如瓜，色青白，在南斗第二星东可四尺。占曰：
“为水饥。”其五月，勃海水大溢。六月关东大饥，民多饿
死，琅邪郡人相食。

初元二年，客星在昴、卷舌。

按《汉书元帝本纪》，不载。　按《天文志》，初元二年五月，
客星见昴分，居卷舌东，可五尺，青白色，炎长三寸。占
曰：“天下有妄言者。”其十二月，钜鹿都尉谢君男诈为
神人，论死，父免官初元五年，有星孛于参。

按《汉书元帝本纪》云云。　按《天文志》，“五年四月，彗星
出西北，赤黄色，长八尺所。后数日，长丈馀，东北指，在
参分。后二岁馀，西羌反。”

### 成帝建始元年春正月有星孛于营室秋九月大流星贯紫宫

按《汉书成帝本纪》，“建始元年二月诏曰，迺者火灾降
于祖庙，有星孛于东方。始正而亏，咎孰大焉？《书》云：‘惟
先假王，正厥事，群公孜孜，帅先百寮，辅朕不逮。崇宽
大，长和睦，凡事恕己，毋行苛刻。其大赦天下，使得自
新。九月戊子，流星光烛地，长四五丈，委曲蛇形，贯紫
宫’。”　按《五行志》：“正月，有星孛于营室，青白色，长六七
丈”，广尺馀。刘向、谷永以为，营室为后宫怀妊之象。彗
星加之，将有害怀妊，绝继嗣者。一曰后宫将受害也。
其后许皇后祝诅后宫怀妊者，废赵皇后，立妹为昭
仪，害两皇子，上遂无嗣，赵后姊妹，卒皆伏辜。　按《天
文志》，“九月戊子，有流星出文昌，色白，光烛地，长可四
丈，大一围，动摇如龙蛇形，有顷，长可五六”丈大，四围
所诎折委曲贯紫宫西在斗西北子亥间。后诎如环，
北方不合，留一刻所。占曰“文昌，为上将贵相。”是时帝
舅王凤为大将军，其后宣帝舅子王商为丞相，皆贵
重任政。凤妒商，谮而罢之。商自杀，亲属皆废黜。
建始四年七月，荧惑与岁星𩰚，十一月月蚀填星
按《汉书成帝本纪》不载。　按《天文志》，四年七月，荧惑
隃岁星，居其东北半寸所，如连李。时岁星在关星西
四尺所。荧惑初从毕口大星东，东北往，数日至，往疾
去迟。占曰：“荧惑与岁星𩰚，有病，君饥岁。”至河平元年
三月，旱伤麦，民食榆皮。二年十二月壬申，太皇太后
避时昆明东观。十一月乙卯，月蚀填星，星不见，时在
舆鬼西北八九尺所。《占》曰：“月蚀填星，流民千里。”

### 河平二年土木火合于轩辕贯舆鬼逆行

按：《汉书成帝本纪》，不载。　按《天文志》，河平二年十月
下旬，填星在东井轩辕南，耑大星尺馀，岁星在其西
北尺所，荧惑在其西北二尺所，皆从西方来。填星贯
舆鬼，先到岁星次，荧惑亦贯舆鬼。十一月上旬，岁星、
荧惑西去填星，皆西北逆行。占曰：“三星若合，是谓惊
位，是谓绝行，外内有兵与丧，改立王公。”其十一月丁
巳，夜郎王歆大逆不道，牂柯太守立捕杀歆。三年九
月甲戌，东郡庄平男子侯母辟兄弟五人群党为盗，
攻燔官寺，缚县长吏，盗取印绶，自称“将军。”三月辛卯，
左将军千秋卒，右将军史丹为左将军。四年四月戊
申，梁王贺薨。

### 阳朔元年月犯心

按《汉书成帝本纪》，不载。　按《天文志》，阳朔元年七月
壬子，月犯心星。占曰：“其国有忧，若有大丧。”房心为宋，
今楚地。十一月辛未，楚王友薨。

阳朔四年，飞星入斗下。

按《汉书成帝本纪》，不载。　按《天文志》，阳朔四年闰月
庚午，飞星大如缶，出西南，入斗下。占曰：“汉使匈奴。”明
年鸿嘉元年正月，匈奴单于雕陶莫皋死，五月甲午，
遣中郎将杨兴使吊。

### 永始二年二月癸未夜星陨如雨

按《汉书成帝本纪》云云，　按《五行志》，永始二年二月
癸未，夜过中，星陨如雨，长一二丈，绎绎未至，地灭，至
鸡鸣止。谷永对曰：“日月星辰，烛临下土，其有食陨之
异，则遐迩幽隐靡不咸睹。星辰附离于天，犹庶民附
离王者也。王者失道，纲纪废顿，下将叛去，故星叛天
而陨，以见其象。《春秋》记异，星陨最大，自鲁严以来，至
今”再见。臣闻三代所以丧亡者，皆由妇人群小，湛湎
于酒。《书》云：“乃用其妇人之言”，四方之逋逃多罪，是信
是使。《诗》曰：“赫赫宗周，褒姒灭之。颠覆厥德，荒沈于酒。”
及秦所以二世而亡者，养生大奢，奉终大厚。方今国
家兼而有之，社稷宗庙之大忧也。京房《易传》曰：“君不
任贤，厥妖天雨星。”

### 元延元年夏四月星陨如雨七月有星孛于东井

按《汉书成帝本纪》，“元延元年秋七月，有星孛于东井，
诏曰：‘迺是日蚀星陨，谪见于天大异，重仍在位，默然，
罕有忠言。今孛星见于东井，朕甚惧焉。公卿大夫、博
士议郎，其各悉心，惟思变意，明以经对，无有所讳。与
内郡国举方正能直言极谏者各一人，北边二十二
郡举勇猛知兵法者各一人’。”　按《天文志》：元延元年
四“月丁酉，日𫗦时天。”“晏，殷殷如雷声。有流星头大
如缶，长十馀丈，皎然赤白色，从日下东南去四面或
大如盂，或如鸡子，燿燿如雨下，至昏止。郡国皆言星
陨。”《春秋》星陨如雨，为王者失势，诸侯起霸之异也。其
后王莽遂颛国柄，王氏之兴，萌于成帝时，是以有星
陨之变，后莽遂篡国。　按《五行志》，“元延元年七月辛
未，有星孛于东井，践五诸”侯，出河戍北，率行轩辕、太
微后，日六度有馀，晨出东方，十三日夕见西方，犯次
妃长秋，斗填、蜂炎，再贯紫宫中，大火当后达天河，除
于妃后之域，南逝度犯大角、摄提，至天市，而按节徐行。炎入市，中旬而后西去，五十六日与苍龙俱伏。《谷
永对》曰：“上古以来，大乱之极，所希有也。察其驰骋，骤
步芒炎，或”长或短，所历奸犯，内为后宫女妾之害，外
为诸夏叛逆之祸。刘向亦曰：“三代之亡，摄提易方；秦
项之灭，星孛大角。”是岁，赵昭仪害两皇子。后五年，成
帝崩，昭仪自杀。哀帝即位，赵氏皆免官爵，徙辽西。哀
帝亡嗣。平帝即位，王莽用事，追废成帝。赵皇后、哀帝
傅皇后皆自杀，外家丁、傅皆免官爵，徙合浦，归故郡。
平帝亡嗣，莽遂篡国。

### 绥和元年流星入北斗

按《汉书成帝本纪》，不载。　按《天文志》，绥和元年正月
辛未，有流星从东南入北斗，长数十丈，二刻所息。占
曰：“大臣有系者。”其年十一月庚子，定陵侯淳于长坐
执左道下狱死。

绥和二年春，荧惑守心。

按《汉书成帝本纪》，不载。　按《天文志》：二年春，荧惑守
心。二月乙丑，丞相翟方进以欲塞灾异自杀。三月丙
戌，宫车晏驾。　按《翟方进传》，方进好《左氏传》天文星
历。其《左氏》则国师刘歆，《星历》则长安令田终，术师也。
厚李寻，以为议曹，为相九岁。绥和二年春，荧惑守心。
寻奏《记》言：“应变之权，君侯所自明。往者数白三光垂
象，变”动见端，山川水泉，反理视患，民人讹谣，斥事感
名，三者既效，可为寒心。今提扬眉矢，贯中狼，奋角弓，
且张金历库土，逆度辅湛，没火，守舍万岁之期，近慎
朝暮，上无恻怛济世之功，下无推让避贤之效，欲当
大位，为具臣以全身，难矣。大责日加，安得但保斥逐
之戮。阖府三百馀人，唯君侯择其中与尽节转凶。方
进忧之，不知所出。会郎贲丽善为星，言大臣宜当之。
上迺召见方进还归，未及引决，上遂赐册曰：“皇帝问
丞相君有孔子之虑，孟贲之勇，朕嘉与君同心一意，
庶几有成。惟君登位于今十年，灾害并臻，民被饥饿，
加以疾疫溺死，关门牡开，失国守备，盗贼党辈，吏民
残贼，殴杀良民，断狱岁岁多前；上书言事，交错道路，
怀奸朋党，相为隐蔽，皆亡忠虑。群下凶凶，更相嫉妒，
其咎安在？观君之治，无欲辅朕富民，便安元元之念。
间者郡国谷虽颇熟，百姓不足者尚众，前去城郭，未
能尽还，夙夜未尝忘焉。朕惟往时之用，与今一也，百
僚用度各有数，君不量多少，一听群下言用度不足，
奏请一切”增赋税，城郭堧及园田过更，筭马牛羊，增
益盐铁，变更无常。朕既不明，随奏许可。后议者以为
不便，制诏下君。君云卖酒醪，后请止。未尽月，复奏议
令卖酒醪。朕诚怪君，何持容容之计，无忠固意，将何
以辅朕？帅道群下，而欲久蒙显尊之位，岂不难哉！《传》
曰：“高而不危，所以长守贵也。”欲退居位，尚未忍，“君其
熟念详计，塞绝奸原，忧国如家，务便百姓以辅朕。朕
既以改，君，其自思，强食慎职，使尚书令赐君上尊酒
十石，养牛一，君审处焉。”方进即日自杀。上秘之，遣九
卿册赠以丞相高陵侯印绶，赐乘舆秘器，少府供张
柱槛皆衣素，天子亲临吊者数至，礼赐异于它相故
事。谥曰恭侯。

### 哀帝建平二年二月彗星出牵牛诏改元复蠲除之按汉书哀帝本纪不载 按天文志建平二年二月彗星出牵牛七十馀日传曰彗所以除旧布新也牵

牛，日、月、五星所从起，历数之元，三正之始。彗而出之，
改更之象也。其出久者，为其事大也。其六月甲子，夏
贺良等建言当改元易号，增漏刻。诏书改建平二年
为太初元年，号曰《陈圣刘太平皇帝》，刻漏以百二十
为度。八月丁巳，悉复蠲除之，贺良及党与皆伏诛流
放。其后卒有王莽篡国之祸。

建平三年三月，有星孛于河鼓。

按：《汉书哀帝本纪》云云。

### 元寿元年岁星入太微犯右执法

按《汉书哀帝本纪》，不载。　按《天文志》，元寿元年十一
月，岁星入太微，逆行干右执法。占曰：“大臣有忧，执法
者诛，若有罪。”二年十月戊寅，高安侯董贤免大司马
位，归第自杀。

### 王莽始建国五年彗星出

按《汉书王莽传》：“始建国五年十一月，彗星出，二十馀
日不见。明年，改元曰天凤。”

### 地皇元年七月月犯心前星

按《汉书王莽传》：莽曰：“七月，月犯心前星，厥有占，予甚
忧之。”

《地皇三年》，有星孛于张。

按《汉书王莽传》：“‘地皇三年十一月，有星孛于张，东南
行，五日不见。莽数召问太史令宗宣，诸术数家，皆缪
对言天文安善，群贼且灭’。莽差以自安。”

按《后汉书天文志》：“王莽地皇三年十一月，有星孛于
张，东南行，五日不见。孛星者，恶气所生，为乱兵。其所
以孛德，孛德者，乱之象，不明之表，又参然孛焉，兵之
类也，故名之曰孛。孛之为言，犹有所伤害，有所妨蔽，
或谓之彗星，所以除秽而布新也。”张为周地，星孛于张，东南行，即翼、轸之分，翼、轸为楚，是周、楚地将有兵
乱，后一年正月，光武起兵春陵，会下江、新市贼张卬、
王常及更始之兵亦至，俱攻破南阳，斩莽前队大夫
甄阜、属正梁丘赐等，杀其士众数万人。更始为天子，
都雒阳，西入长安，败死。光武兴于河北，复都雒阳，居
周地，除秽布新之象。

《地皇》四年六月，营头星见。秋，太白入太微。

按《汉书王莽传》：卫将军王涉，素养道士西门君惠。君
惠好天文谶记，为涉言：“星孛埽宫室，刘氏当复兴”，国
师公姓名是也。涉以语大司马董忠，数俱至国师殿
中庐，道语星宿，国师不应。后涉特往对歆涕泣言：诚
欲与公共安宗族，柰何不信涉也？歆因为言天文人
事，东方必成，涉曰：“董公主中军精兵，涉领宫卫，伊休”
侯主殿中，如同心合谋，共劫持帝，东降南阳，天子可
以全宗族。歆曰：“当待太白星出乃可。”忠复与孙伋谋，
伋妻弟陈邯欲告之。七月，伋与邯俱告。莽遣使者分
召忠等责问，皆服，歆、涉皆自杀。

按《后汉书天文志》：“四年六月，昼有云气如坏山，堕军
上，覆军流血三千里。是时光武将兵数千人赴救昆
阳，奔击二公兵并力，猋发号呼，声动天地，虎豹惊怖
败振。会天大风飞屋瓦，雨如注水，二公兵乱败，自相
贼就死者数万人，竞赴滍水，死者委积，滍水为之不
流。杀司徒王寻，军皆散走归本郡。王邑还长安。莽败”，
俱诛死。营头之变，覆军流血之应也。　又按《志》，四年
秋，太白在太微中，烛地如月光。太白为兵，太微为天
庭。太白赢而北入太微，是大兵将入天子廷也。是时
莽遣二公之兵至昆阳，已为光武所破。莽又拜九人
为将军，皆以虎为号，号“九虎将军。”至华阴，皆为汉将
邓晔、李松所破。进攻京师，仓将军韩臣至长门。十月
戊申，汉兵自宣平城门入。二日己酉，城中少年朱弟、
张鱼等数千人起兵攻莽，烧作室，斧敬法闼，商人杜
吴杀莽渐台之上，校尉公宾就斩莽首，大兵蹈藉宫
廷之中，仍以更始入长安。赤眉贼立刘盆子为天子，
皆以大兵入宫廷，是其应也。